Meksikon jalkapallomaajoukkue
Meksikon jalkapallomaajoukkue edustaa Meksikoa kansainvälisissä miesten jalkapalloilun maajoukkuekilpailuissa. Joukkue toimii Meksikon jalkapalloliiton alaisuudessa. Koko 1900-luvun ajan se oli CONCACAF-maanosaliiton ehdoton ykkösjoukkue.
Ensimmäistä kertaa Meksiko osallistui MM-kilpailuihin jo Uruguayssa 1930, mutta välissä oli parinkymmenen vuoden tauko kunnes se taas pelasi Brasilian kisoissa vuonna 1950, ja on siitä lähtien selviytynyt MM-lopputurnaukseen joka kerta ennen kuin itse isännöi kisoja 1970.
Vaikka Meksiko usein selvisikin MM-kisoihin suhteellisen heikkotasoisesta Pohjois-Amerikan lohkosta, ei se viiden lopputurnauksen aikana voittanut kuin yhden ottelun, vuoden 1962 kisoissa Tšekkoslovakian maalein 3-1. Maalivahti Antonio Carbajal pelasi viisissä MM-kisoissa, mikä on jonkinasteinen ennätys. Kotikisoissaan 1970 joukkue sen sijaan esitti parempia otteita ja eteni puolivälieriin saakka, missä se johti Italiaa vastaan, kunnes numerot kääntyivät lopulta Italian hyväksi 4-1. Seuraaviin, Länsi-Saksan kisoihin 1974, joukkue ei selviytynyt lainkaan.
1978 Argentiinassa Meksiko oli jälleen mukana, mutta hävisi kaikki ottelunsa. Vuoden 1982 Espanjan kisoihin joukkue ei selviytynyt, mutta neljä vuotta myöhemmin 1986 kotikisoissaan se eteni jälleen puolivälieriin. Vuoden 1990 MM-turnaukseen Italiassa Meksiko ei saanut osallistua, koska oli peluuttanut nuorten ottelussa yli-ikäistä pelaaja. Sen jälkeen se on ollut MM-kisoissa mukana joka kerta. Vuoden 1994 MM-kisoissa Meksiko eteni lohkovoittajana jatkoon, mutta tippui neljännesvälierissä Bulgariaa vastaan rangaistuspotkukisan jälkeen. Seuraavissa MM-kisoissa 1998 Meksiko otti alkulohkostaan kakkossijan ja eteni neljännesvälieriin, joissa joukkueen tie katkesi jälleen. Tällä kertaa tiputtajana toimi Saksa, joka eteni puolivälieriin 2-1 lukemin.
2000-luvulla Yhdysvaltain joukkue on yhä enemmissä määrin kyennyt horjuttamaan Meksikon ylivaltaa Pohjois-Amerikan ykkösjoukkueena. Merkittävin Meksikon aseman horjuttaminen tapahtui vuoden 2002 MM-kisoissa, kun alkulohkonsa voittanut Meksiko hävisi neljännesvälierän USA:lle 2-0. Saksan kisoissa 2006 Meksiko pelasi samassa alkulohkossa Iranin, Angolan ja Portugalin kanssa. Joukkue voitti avauspelissään Iranin 3-1, mutta jäi sen jälkeen 0-0 tasapeliin Angolaa vastaan. Lohkon päätöspelissä Meksiko kärsi tappion Portugalille, mutta eteni silti jatkoon lohkokakkosena. Meksikolaisten taival katkesi kuitenkin jälleen neljännesvälieriin, kun joukkue hävisi Argentiinalle jatkoajan jälkeen.
2010 MM-kisoissa Meksiko nähtiin samassa alkulohkossa kisaisäntä Etelä-Afrikan, Uruguayn ja Ranskan kanssa. Meksiko pelasi koko turnauksen avausottelussa Etelä-Afrikkaa vastaan ja onnistui nousemaan Rafael Marquezin maalilla 1-1 tasapeliin, oltuaan toisella jaksolla jo häviölläkin. Toisessa ottelussaan Meksiko kaatoi kisoissa karmeasti flopanneen Ranskan 2-0. Meksikolaisten maaleista vastasivat Javier Hernández ja Cuauhtémoc Blanco, joka onnistui rangaistuspotkussa. Blancosta tuli samalla ensimmäinen meksikolaispelaaja, joka on onnistunut maalinteossa kolmessa eri MM-turnauksessa. Uruguayta vastaan joukkue kärsi 1-0 tappion, mutta eteni lohkokakkosena jatkoon. Meksikon kohtaloksi koitui kuitenkin jälleen kerran neljännesvälierä, jossa edellisten MM-kisojen tavoin, Argentiina oli sitä parempi. Tällä kertaa peli päättyi 3-1 lukemiin.
2014 MM-kisoissa joukkue putosi jälleen kerran neljännesvälierissä. Meksiko pelasi samassa lohkossa kisaisännän Brasilian, Kamerumin ja Kroatian kanssa. Avausottelun Kamerumia vastaan Meksiko voitti 1-0, vaikka siltä hylättiin virheellisesti kaksi maalia. Brasiliaa vastaan joukkue onnistui suuresta altavastaajan asemasta huolimatta taistelemaan pisteen pelaamalla 0-0 -tasapelin. Meksiko voitti Kroatian 3-1 ja eteni neljännesvälieriin Hollantia vastaan, jossa se kuitenkin jälleen kerran hävisi. Meksiko johti ottelua pitkään, mutta Hollanti nousi voittoon lisäajan rangaistuspotkulla.